เร่งขายของกลางไม้พะยูง
คลังเตรียมขายไม้พะยูงของกลางกว่า 300 ล้านบาท รับลูกคมนาคมลุยแผนปรับปรุงท่าเรือแหลมฉบัง
27 ม.ค. 2558

คลังเตรียมขายไม้พะยูงของกลางกว่า 300 ล้านบาท รับลูกคมนาคมลุยแผนปรับปรุงท่าเรือแหลมฉบัง
นายวิสุทธิ์ ศรีสุพรรณ รมช.คลัง เปิดเผยว่า เตรียมหารือกับ ม.ร.ว.ปรีดิยาธร เทวกุล รองนายกรัฐมนตรี และนายสมหมาย ภาษี รมว.คลัง ถึงหลักการและแนวทางบริหารจัดการไม้พะยูง 1 หมื่นคิว มูลค่าราว 300 ล้านบาท และไม้อื่นๆ รวมถึงตู้คอนเทนเนอร์ที่กรมศุลกากรได้ยึดและอายัดเอาไว้ โดยใช้พื้นที่บริเวณท่าเรือแหลมฉบัง และท่าเรือกรุงเทพมาตั้งแต่ปี 2550 หลังจากที่กระทรวงคมนาคมเสนอแผนปรับปรุงท่าเรือแหลมฉบังให้มีความทันสมัยมากขึ้น ซึ่งเป็นไปตามยุทธศาสตร์การขนส่งทางทะเล
ทั้งนี้ แนวทางเบื้องต้นจะเข้าไปดูมติคณะรัฐมนตรี (ครม.) เก่าที่ค้างอยู่ โดยมีแนวคิดจะนำไม้ไปใช้สร้างเป็นพิพิธภัณฑ์ไม้ และไม้ที่เหลือจะนำไปขายในประเทศก่อน แต่หากเกินความต้องการก็จะขายให้ต่างประเทศต่อไป เพราะเก็บไว้ก็มีภาระเรื่องค่าเช่า
“หากการหารือกับรองนายกรัฐมนตรีและ รมว.คลัง ได้ข้อสรุปก็จะเร่งเสนอให้ ครม.พิจารณาโดยเร็วที่สุด เชื่อว่าแนวทางบริหารจัดการดังกล่าวไม่น่าจะเป็นปัญหา และสามารถดำเนินการได้อย่างแน่นอน ส่วนตัวอยากให้เรื่องนี้จบโดยเร็วที่สุด เพราะเกิดขึ้นตั้งแต่สมัยนั่งเป็นอธิบดีกรมศุลกากรแล้ว หากมีการบริหารจัดการได้ก็จะไม่เป็นภาระที่เก็บ ช่วยแก้ปัญหาการจราจร และลดการเสื่อมสภาพของไม้ต่างๆ ด้วย” นายวิสุทธิ์ กล่าว
สำหรับเงินค่าฝากเก็บที่ต้องชำระให้แก่ท่าเรือแหลมฉบังกว่า 300 ล้านบาทนั้น ต้องพิจารณารายละเอียดว่า กรมศุลกากรและท่าเรือแหลมฉบังมีข้อตกลงพิเศษอย่างไร แต่เชื่อว่าไม่น่าจะมีปัญหา ส่วนกรณีไม้หายนั้นยังไม่ได้รับรายงาน หลังจากนี้จะมีการตรวจนับเพื่อสรุปตัวเลขสุดท้ายก่อนจะดำเนินการตามขั้นตอนดังกล่าวให้ได้ข้อสรุปโดยเร็ว